**John Cotton** (født 4. desember 1585 i Derby i England, død 23. desember 1652 i Boston i Massachusetts) var en engelsk geistlig og teolog, og en av de fremste lederne i den første puritanergenerasjon i Ny-England.

Liv og virke
------------

### Bakgrunn

John Cottons far var advokat. Han ble sent til skole i Derby. Allerede som 13-åring begynte han som student ved Trinity College i Cambridge; senere studerte og underviste han ved Emmanuel College i samme by. I studietiden ble han sterkt preget av puritanismen.

I 1612 ble han *vicar* ved kirken St. Botolph i Boston i Lincolnshire. Han ble som prest der etterhvert en av de mest innflytelsesrike puritanske predikanter i hele England. Konflikten mellom puritanerne og den etablerte anglikanske kirke eskalerte etter utnevnelsen av William Laud til erkebiskop av Canterbury i 1633.

I 1632 ble Cotton innstevnet for retten på grunn av oppviflerske prekener. Han unndro seg en truende fordømmelse ved å stikke av og reise til kolonien i Massachusetts i Nord-Amerika som var blitt grunnlagt i 1630. Den 3. september 1633 ankom han Boston.

### Virke i New England

Cotton ble ved siden av John Winthrop, Thomas Hooker og Thomas Shepard en av de mest innflytelsesrike embedsbærere i kolonien og hadde frem til sin død en vesentlig betydning både for New Englands religiøse og verdslige utvikling. Cotton forfektet en utpreget konservativ og streng puritanisme, og var i 1635 blant de viktigste i fordømmelsene først av Anne Hutchinson (som han til å begynne hadde forsvart), og så av Roger Williams.

Han var en av de best utdannede av samtidens puritanere og offentliggjorde et betraktelig antall teologiske traktater. Han katekisme fra 1646, *Milk for Babes drawn out of the Breasts of both Testaments*, var i bruk i flere tiår. Hans kirkehistoriske avhandling *The Way of the Churches of Christ in New England* (1645) er en av de viktigste kilder for den ny-engelske puritanisme. Han var den første amerikanske teolog som gikk inn for den såkalte føderalteologi.

Referanser
----------

1. 1 2   Encyclopædia Britannica Online, Encyclopædia Britannica Online-ID biography/John-Cotton, besøkt 9. oktober 2017[Hentet fra Wikidata]
2. 1 2   Find a Grave, Find a Grave 6613937, besøkt 9. oktober 2017[Hentet fra Wikidata]
3. ↑   oppført som Rev. John Cotton, Kindred Britain ID I6673, besøkt 9. oktober 2017[Hentet fra Wikidata]
4. ↑   Autorités BnF, data.bnf.fr, besøkt 10. oktober 2015[Hentet fra Wikidata]
5. 1 2 3 4   Kindred Britain[Hentet fra Wikidata]
6. 1 2   Genealogics[Hentet fra Wikidata]
7. ↑   LIBRIS, libris.kb.se, utgitt 26. mars 2018, besøkt 24. august 2018[Hentet fra Wikidata]

Litteratur
----------

* (de) Norbert M. Borengässer: «Cotton, John» i *Biographisch-Bibliographisches Kirchenlexikon* (BBKL). Bind 17, Herzberg 2000, ISBN 3-88309-080-8, sp. 244–247.
* Larzer Ziff: *The Career of John Cotton: Puritanism and the American Experience.* Princeton University Press 1962.

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Prabook **·** Encyclopædia Universalis **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NLA **·** NDL **·** BNE
 |